Zuma sê optogte wys ‘rassisme is ŉ werklikheid’Pres. Jacob Zuma by die gedenkdiens vir die struggle-veteraan, Chris Hani, in Boksburg (10 April 2017). Foto: GCIS Pres. Jacob Zuma het Maandag gesê verlede week se optogte wat landwyd gehou is om te eis dat hy uit sy posisie verwyder word, is ŉ bewys dat rassisme steeds ŉ werklikheid in Suid-Afrika is. Opposisiepartye en burgerlike regte-organisasies het verlede week massa-optogte reg oor die land gehou om te eis dat Zuma bedank na aanleiding van sy onlangse middernagtelike kabinetskommeling waartydens Pravin Gordhan as minister van finansies die trekpas gekry het. Nog ŉ massa-optog word vir Woensdag 12 April beplan wanneer optoggangers van kerkplein tot by die Uniegebou in Pretoria sal stap op dieselfde dag wat Zuma sy 75ste verjaarsdag vier. Zuma het Maandag tydens ŉ gedenkdiens vir die struggle-veteraan Chris Hani ŉ beroep op Suid-Afrikaners gedoen om teen rassisme te veg ter herdenking van Hani wat sy lewe lank daarteen geveg het. “Ons het ongelukkig nog nie daarin geslaag om die nie-rassige samelewing wat ons beoog het te bou nie. Daar is ŉ herlewing van rassisme is ons land,” het hy gesê. “Dit is ook duidelik dat rassiste meer gewaagd geraak het. Die optogte wat verlede week gehou is, demonstreer dat rassisme ŉ werklikheid is en steeds in ons land bestaan,” het Zuma gesê. “Baie van die plakkate en banniere wat omhoog gehou is, het menings weerspieël wat ons gedink het in 1994 al begrawe is, soos plakkate wat swart mense as bobbejane uitgebeeld het. Dit is duidelik dat sommige van ons wit landgenote swart mense as minder menslik of ’n sub-mens sien.” ŉ Kranslegging ter herdenking van Hani se dood is in Elspark in Boksburg gehou. Hani is op 10 April 1993 tydens ŉ sluipmoordaanval buite sy huis in Dawn Park in Boksburg vermoor. Zuma het gesê Suid-Afrika moet verby rassistiese uitlatings en openbare vertonings kyk in ŉ poging om rassisme hok te slaan. “Rassisme is ŉ growwe oortreding van menseregte wat hierdie land dekades lank in konflik gedompel het. Ons kan nie toelaat dat rassiste ons land agteruit neem nie,” het Zuma gesê. Hy het verwys na die wetsontwerp oor die voorkoming en bestryding van haatmisdaad en haatspraak wat enige vorm van diskriminasie sal kriminaliseer. Zuma het as deel van die seremonie ŉ gedenkplaat onthul om Hani se graf en die Chris Hani Memorial en Walk of Remembrance as ŉ nasionale erfenisterrein te verklaar.